MEABHRÁN MÍNIÚCHÁIN

1. COMHTHÉACS AN TOGRA

Go traidisiúnta, déantar an iascaireacht sruthlíonta trí úsáid a bhaint as líonta a bhfuil fad teoranta leo agus a bhfuil méid a mogall réasúnta beag ionas gur féidir breith ar speicis pheiligeacha bheaga/mheánacha éagsúla a bhfuil cónaí orthu cois cósta nó atá ar imirce trí limistéir chósta. Tháinig fadhbanna chun cinn i mblianta deireanacha na 1970idí agus sna 1980idí nuair a tosaíodh ar shruthlíonta a úsáid a raibh méideanna a mogall níos mó agus a raibh na deicheanna ciliméadar d'fhad iontu . Mar thoradh ar na sruthlíonta móra sin, tháinig mórmhéadú ar líon na speiceas cosanta a a bhí á marú de thaisme, mar shampla céiticigh, turtair mhara agus siorcanna go háirithe, agus is ábhar imní ar leibhéal idirnáisiúnta na sruthlíonta i dtaobh a dtionchar ar an gcomhshaol dá bhrí sin.

Go luath sna 1990idí, de thoradh Rún ó Chomhthionól Ginearálta na Náisiún Aontaithe[1], inar iarradh moratorium a chur ar iascaireacht le sruthlíonta peiligeacha móra[2] ar an Mórmhuir, réitigh an AE reachtaíocht maidir le hiascaigh sruthlíonta.

Dá bhrí sin, ó mhí an Mheithimh 1992 tá toirmeasc san AE ar shruthlíonta níos faide ná 2.5km a choinneáil ar bord nó a úsáid (seachas i Muir Bhailt, sna Belts agus in Øresund). Ó 2002 i leith, tá toirmeasc ar gach cineál sruthlíonta, beag beann ar a méid, i gcás ina bhfuil sé beartaithe iad a úsáid chun na speicis a liostaítear in Iarscríbhinn VIII de Rialachán (CE) Uimh. 894/97 (speicis neamhúdaraithe) a ghabháil. Tá toirmeasc freisin ar na speicis a liostaítear in Iarscríbhinn VIII a ghabhtar i sruthlíonta a thabhairt i dtír. Ina theannta sin, ó 1 Eanáir 2008 i leith, tá toirmeasc ar gach cineál sruthlín a choinneáil ar bord nó a úsáid i Muir Bhailt, sna Belts agus in Øresund.

Nochtadh go bhfuil laigí sa chreat reachtach atá i bhfeidhm ag an AE faoi láthair, áfach, óir is éasca teacht timpeall ar na rialacha atá ann faoi láthair. De bharr nach ann do rialacha san AE maidir le tréithe trealaimh (e.g. uasmhéid an mhogaill, uastiús sreangán, cóimheas crochta, etc.) ná le húsáid trealaimh (e.g. uasfhad amach ón gcósta, am maothaithe, an séasúr iascaireachta etc.) agus gur féidir trealamh iascaireachta eile a choinneáil ar bord, tá iascairí in ann sruthlíonta a úsáid go neamhdhleachtach chun na speicis a bhfuil toirmeasc ar a ngabháil a ghabháil leis an trealamh sin, agus a mhaíomh gur gabhadh iad, mar shampla, le trealamh eile (e.g. spiléir, etc.)

Ina theannta sin, in ainneoin na bhforálacha atá ann maidir le sruthlíonta, tá tuairiscí ar úsáid neamhdhleathach sruthlíonta in uiscí an AE fós á ndéanamh. Thug Cúirt Bhreithiúnais an Aontais Eorpaigh dhá rialú a bhain le neamhchomhlíonadh tromchúiseach roinnt Ballstát, in aghaidh na Fraince (C-556/07; C-479/07) agus na hIodáile (C-249/08).

Níor tháinig ó na bearta um rialú agus forfheidhmiú seo na torthaí is gá toisc gur gníomhaíocht ar scála beag na gníomhaíochtaí iascaireachta atá i gceist agus, dá bhrí sin, is éasca straitéisí a cheapadh agus a athrú de réir mar is gá chun rialuithe a sheachaint. Ceadaítear sruthlíonta beaga fós, agus de dheasca easnaimh i reachtaíocht an AE, is éasca iad a úsáid ar bhealach neamhdhleathach. Tá sé an-deacair ar na húdaráis rialúcháin, dá bhrí sin, fianaise láidir a fháil i dtaobh gníomhaíochtaí neamhdhleathacha agus na rialacha a fhorfheidhmiú.

Sa chomhthéacs sin, is léir gurb ann d'ábhar imní tromchúiseach fós i ndáil le húsáid an trealaimh iascaireachta seo ó thaobh an chomhshaoil agus ó thaobh cúrsaí caomhnaithe de.

Chun aghaidh a thabhairt ar an bhfadhb seo agus chun oibleagáidí idirnáisiúnta an AE a chomhlíonadh i dtaobh iascaigh sruthlíonta a rialú i gceart, ordaítear go sonrach sa Rialachán atá beartaithe, ar bhonn cur chuige an réamhchúraim, ordaítear toirmeasc iomlán ar gach cineál sruthlín a thabhairt ar bord nó a úsáid ón 1 Eanáir 2015 amach in uiscí uile an AE. Ina theannta sin, tugtar isteach leis sainmhíniú athbhreithnithe níos cuimsithí ar an trealamh iascaireachta sin, chun dul i ngleic le haon easnamh a d'fhéadfadh a bheith ann.

2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNUITHE TIONCHAIR

Rinneadh measúnú tionchair agus tugadh aird sa mheasúnú sin ar fhaisnéis ó fhoinsí éagsúla: comhairliúchán poiblí gréasánbhunaithe, dhá staidéar chomhordaithe[3], faisnéis ó na Ballstáit agus tráchtanna ó Ghrúpa Stiúrtha an mheasúnaithe tionchair.

Cíoradh sa mheasúnú tionchair na roghanna beartais seo a leanas: 1) status quo; 2) bearta teicniúla agus/nó rialúcháin chun inrialaitheacht agus comhoiriúnacht don chomhshaol a fheabhsú; 3) toirmeasc a chur ar iascaigh sruthlíonta ar leith a aithnítear mar na hiascaigh is mó a dhéanann dochar fós do speicis atá faoi dhianchosaint agus/nó na hiascaigh áit nach bhfuil in ann foghabháil speiceas neamhúdaraithe a sheachaint; 4) toirmeasc iomlán a chur ar iascaigh sruthlíonta.

Mar sin féin, ba dheacair léargas cuimsitheach a fháil ar na gníomhaíochtaí iascaireachta seo agus ar a dtionchar ar an gcomhshaol toisc nach leor nó gur easnamhach an faireachán (chun crocha rialaithe agus eolaíochta ) a dhéanann na Ballstáit ar na hiascaigh seo, mar aon leis an iarracht theoranta samplála a rinneadh leis an dá staidéar, agus dá bhrí sin, ní raibh sé indéanta tionchar na roghanna beartais éagsúla a mheas trí anailís a bheadh bunaithe ar tháscairí.

Is é Rogha 4 seachas roghanna 1, 2 ná 3 rogha na tosaíochta, agus comhlíonann sé, den chuid is mó, na critéir i ndáil le hábharthacht, éifeachtúlacht, éifeachtacht agus comhleanúnachas agus is aige a bheadh an toradh ab fhearr i ndáil le tionchar ar an gcomhshaol agus ualach riaracháin níos lú. Tacaíonn breis is 52 % de na freagróirí ar an gcomhairliúchán poiblí leis, comhlachais iascairí agus eagraíochtaí neamhrialtasacha san áireamh. Coinnítear rogha 4, dá bhrí sin, mar is é is fiúntaí, bunaithe ar chur i bhfeidhm phrionsabal an réamhchúraim i leith iascach a d'fhéadfadh riosca ard de ghabhálacha de thaisme speiceas atá cosanta go docht a bheith acu agus nach bhfuil faireachán ceart nó faireachán ar bith á dhéanamh orthu ag na Ballstáit.

Iascaigh sheasúracha iad formhór na n-iascach sruthlíonta a aithníodh agus soithí ilchineálacha iad na soithí a chuimsítear sna cabhlaigh ghníomhacha rannpháirteacha, 840 soitheach ar a laghad ar an iomlán (gan iad siúd i Muir Bhailt a áireamh) agus iad scaipthe thar limistéar leathan. I gcás fhórmhór na n-iascairí ní dhéantar iascaireacht sruthlíonta ach ar feadh roinnt míonna sa tréimhse iascaireachta iomlán in aon bhliain amháin agus tá roinnt iascairí ann nach n-úsáideann sruthlíonta ach ar feadh níos lú ná leathmhíosa in aghaidh na bliana. Níltear ag súil, dá bhrí sin, go mbeadh laghdú inchurtha ar líon na n-iascairí a leanfaidh ag oibriú le trealamh eile atá údaraithe cheana lena gceadúnas iascaireachta de thoradh ar thoirmeasc iomlán ar shruthlíonta. Ar bhonn na faisnéise a bailíodh don mheasúnú tionchair, is mór na difríochtaí, cé gur difríochtaí teoranta iad, idir feidhmíocht eacnamaíoch agus tábhacht an trealaimh do na soithí agus na cabhlaigh ar an leibhéal náisiúnta. I gcás na gcabhlach dá bhfuil sonraí ar fáil amhail soithí na Ríochta Aontaithe, b'ionann luach iomlán sruthlíonta beaga i gcás thart ar 250 soitheach agus 0.14 % de luach iomlán gabhálacha sa Ríocht Aontaithe in 2011. I gcás na hIodáile, áit ar braitheadh thart ar 100 soitheach gníomhach, is beag é tábhacht eacnamaíoch sruthlíonta ar an leibhéal náisiúnta (0.8 % de luach agus de 1.3 % ualach na ngabhálacha) cé go bhfuil luach na ngabhálacha idir 20 % agus 55 % (suas le 90 % in iascach amháin) den láimhdeachas a ghineann na soithí sin; mar sin féin, bíonn difríochtaí móra i leibhéal an bhrabúis a ghintear le húsáid sruthlíonta: idir 1 % agus 54 % den láimhdeachas a ghineann na soithí agus meán 22 % ann in iascaigh sruthlíonta ar fad na hIodáile. Cé nach féidir a chur as an áireamh go bhféadfadh éifeacht a bheith ag an toirmeasc ar roinnt de na soithí sna hiascaigh sin, meastar gur neamhábhartha an tionchar socheacnamaíoch a bheadh ag toirmeasc iomlán ar an leibhéal náisiúnta agus fo‑réigiúnach ar an iomlán.

3. EILIMINTÍ DLÍ AN TOGRA

· Achoimre ar an mbeart atá beartaithe

Toirmeasc iomlán a thabhairt isteach ar gach cineál sruthlín a thabhairt ar bord nó a úsáid ón 1 Eanáir 2015 amach, in uiscí uile an AE agus ag soithí uile an AE. Sainmhíniú athbhreithnithe níos cuimsithí ar shruthlíonta a thabhairt isteach, chun aon easnamh a d'fhéadfadh a bheith sa reachtaíocht atá i bhfeidhm faoi láthair a réiteach.

· Bunús dlí

Airteagal 43(2) den Chonradh ar Fheidhmiú an Aontais Eorpaigh.

· Prionsabal na coimhdeachta

Tagann an togra faoi inniúlacht eisiach an Aontais Eorpaigh.

· Prionsabal na comhréireachta

Is gá agus is iomchuí an togra d'fhonn cur chuige bunaithe ar éiceachórais a chur chun feidhme i ndáil le bainistiú iascaigh. Ní théann an togra thar a bhfuil riachtanach chun na cuspóirí atá beartaithe a bhaint amach, i gcomhréir le hAirteagal 5(4) den Chonradh ar an Aontas Eorpach.

· Rogha ionstraime

An ionstraim atá beartaithe: Rialachán ó Pharlaimint na hEorpa agus ón gComhairle.

Níor leor ionstraim eile ar an gcúis seo: is é an gníomh Rialacháin atá ann cheana a aisghairm agus a leasú, agus ní mór Rialachán eile chun iad a leasú.

4. IMPLEACHT BUISÉIDEACH

Níl aon chaiteachas breise ón Aontas i gceist leis an mbeart seo.

2014/0138 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena leagtar síos toirmeasc ar iascaigh sruthlíonta, lena leasaítear Rialachán (CE) Uimh. 850/98, Rialachán (CE) Uimh. 812/2004, Rialachán (CE) Uimh. 2187/2005 agus Rialachán (CE) Uimh. 1967/2006 ón gComhairle agus lena n-aisghairtear Rialachán (CE) Uimh. 894/97 ón gComhairle

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa[4],

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) Bunaítear le Rialachán (AE) Uimh. 1380/2013 ó Pharlaimint na hEorpa agus ón gComhairle[5] creat bainistíochta chun acmhainní bitheolaíocha na mara a chaomhnú agus chun na hiascaigh a bhíonn á saothrú a bhainistiú.

(2) Ba cheart saothrú inbhuanaithe acmhainní bitheolaíocha na mara a bheith bunaithe ar chur chuige réamhchúraim a thagann, ní amháin ó phrionsabal an réamhchúraim dá dtagraítear sa chéad fhomhír d'Airteagal 191(2) den Chonradh ar Fheidhmiú an Aontais Eorpaigh, ach ó ghealltanais idirnáisiúnta an Aontais freisin mar atá léirithe i gComhaontú na Náisiún Aontaithe maidir le Stoic Éisc,[6] agus go háirithe Airteagal 6 den Chomhaontú sin, agus ón bhfianaise eolaíoch is fearr atá ar fáil.

(3) Ba cheart an Comhbheartas Iascaigh a bheith ina chuidiú ó thaobh chosaint na muirthimpeallachta, bhainistiú inbhuanaithe na speiceas uile sin a ndéantar saothrú tráchtála orthu, agus go háirithe ó thaobh dea-stádas comhshaoil a bhaint amach faoi 2020, mar a leagtar amach in Airteagal 1(1) de Threoir 2008/56/CE ó Pharlaimint na hEorpa agus ón gComhairle[7].

(4) I ngeall ar ábhair imní i ndáil le tionchar sruthlíonta móra is faide ná 2.5 km, a raibh ardráta básmhaireachta taismí de speiceas cosanta mar thoradh ar a n-úsáid, iarradh i roinnt Rún ó Chomhthionól Ginearálta na Náisiún Aontaithe, mar atá, Rún 44/225 an 22 Nollaig 1989, Rún 45/197 an 21 Nollaig 1990 agus Rún 46/215 an 20 Nollaig 1991[8], iarradh iontu moratorium a chur ar an trealamh iascaireachta sin.

(5) Dá réir sin, bunaítear le Rialachán (CE) Uimh. 894/97 ón gComhairle[9] creat bainistíochta chun acmhainní iascaireachta a chaomhnú trí bhíthin beart teicniúil i bhfoirm teorannú ginearálta 2.5 km ar a mhéid ar fhad foriomlán sruthlíonta, mar aon le toirmeasc ar shruthlíonta a úsáid nó a choinneáil ar bord, ar sruthlíónta iad atá beartaithe le speicis áirithe a ghabháil.

(6) Ina theannta sin, cuireadh cosc le Rialachán (CE) Uimh. 2187/2005 ón gComhairle[10] ar shruthlíonta a úsáid nó a choinneáil ar bord ón 1 Eanáir 2008 i Muir Bhailt, sna Belts agus in Øresund..

(7) Tá na cuspóirí caomhnúcháin, a fhad a bhaineann siad le bás taismeach speiceas cosanta, cuspóirí a bhfuil rialacha thuasluaite an Aontais maidir le sruthlíonta in ainm is a bhaint amach, tá siad bailí fós agus ba cheart iad a neartú.

(8) Ba cheart an sainmhíniú ar shruthlíonta a mhionsonrú ar mhaithe leis an tsoiléire agus chun an aonfhoirmeacht a áirithiú ó thaobh thuiscint na mBallstát ar na rialacha maidir le sruthlíonta agus ó thaobh na caoi a gcuireann siad chun feidhme iad.

(9) Ina theannta sin, is gá raon feidhme an tsainmhínithe sin a leathnú chun cineálacha nua-aitheanta sruthlíonta iascaireachta a chumhdach sa bhreis ar shruth-eangacha geolbhaigh a thiocfaidh chun cinn in iascaigh áirithe. Tá sé ríthábhacht go gcumhdófar faoin sainmhíniú sin trealamh atá, murab ionann agus sruth-eangacha geolbhaigh, comhdhéanta de dhá bhalla líontáin nó níos mó atá ar crochadh go comhthreomhar ar an téad uachtair nó ar na téada uachtair ach a oibrítear gar do bharr an uisce ar an mbealach céanna a oibrítear sruth-eangacha geolbhaigh agus a bhfuil a dtionchar ar acmhainní mara cosúil le tionchar eangacha den sórt sin, agus ar trealamh é is ceart a rialú, dá bhrí sin, ar an dóigh chéanna.

(10) Tá sé léirithe go bhfuil laigí agus easnaimh i gcreat reachtach an Aontais atá i bhfeidhm faoi láthair maidir le sruthlíonta sa mhéid is gur furasta teacht timpeall ar na rialacha, agus nach bhfuil sé éifeachtach i dtaobh dul i ngleic leis na hábhair imní maidir le caomhnú a leanann an trealamh iascaireachta sin.

(11) Bíonn méid do-áirithe soithí beaga iascaireachta ilúsáide i mbun iascaireachta le sruthlíonta, gan aon fhaireachán rialta eolaíoch ná rialúcháin á dhéanamh ar a bhformhór. De dheasca na ngníomhaíochtaí iascaireachta sin a bheith á ndéanamh ar scála beag, rud a chiallaíonn go bhfuil sé éasca éalú ó fhaireachán, ní raibh na torthaí ba ghá ar na bearta um rialú agus forfheidhmiú i dtéarmaí acmhainní mara a chaomhnú, go háirithe maidir le speicis chosanta áirithe.

(12) Níl aon stad tagtha ar na tuairiscí atá á ndéanamh faoi ghníomhaíochtaí neamhdhleathacha sruthlíonta a bhíonn ar siúl ag soithí iascaireachta de chuid an Aontais, gníomhaíochtaí a dhéantar go háirithe chun críche speicis atá liostaithe in Iarscríbhinn VIII de Rialachán (CE) Uimh. 847/97 a ghabháil, agus is ábhar cáinte é i ndáil le comhlíonadh an Aontais ar oibleagáidí idirnáisiúnta is infheidhme ina leith sin.

(13) Ina theannta sin, is ábhar imní fós í an iascaireacht sruthlíonta a dhéantar gar do bharr an uisce nó ar an mbarr féin i ngeall ar ainmnithe a análann aer amhail mamaigh mhara, turtair farraige agus éin fharraige, atá aicmithe mar speicis atá faoi dhianchosaint de réir reachtaíocht an Aontais, a bheith á ngabháil de thaisme dá deasca.

(14) Sa bhreis air sin, tá sé cruthaithe nach bhfuil na córais faireacháin agus tuairiscithe a bunaíodh le Treoir 92/43/CEE ón gComhairle (an Treoir maidir le Gnáthóga)[11], nach bhfuil siad éifeachtach i ndáil le cúiseanna antrapaigineacha báis de dheasca gníomhaíochtaí iascaireachta speiceas atá faoi dhianchosaint a shainaithint agus a thaifeadadh.

(15) De réir an chur chuige bunaithe ar éiceachórais i ndáil le bainistiú iascaigh, tá sé ina cheangal droch-thionchar gníomhaíochtaí iascaireachta ar éiceachórais mhuirí a íoslaghdú agus gabhálacha taismeacha a sheachaint agus a laghdú a mhéid is féidir.

(16) I bhfianaise na gcúiseanna thuasluaite agus chun dul i ngleic i gceart leis na hábhair imní maidir le caomhnú arb é an trealamh seo is cúis leo, agus chun na cuspóirí ó thaobh an chomhshaoil agus forfheidhmiúcháin de a bhaint amach ar bhealach éifeachtúil agus éifeachtach, agus an tionchar íseal socheacnamaíoch á chur san áireamh san am céanna, is gá toirmeasc iomlan a chur ar gach cineál sruthlín a bheith á thabhairt ar bord nó á úsáid ag aon soitheach de shoithí an Aontais in aon chuid dá uiscí, is cuma cé acu atá na soithí sin ag oibriú in uiscí an Aontais nó lasmuigh díobh, agus feidhm a bheith ag an toirmeasc céanna, in uiscí an Aontais, maidir le soithí nach de shoithí an Aontais iad.

(17) Ar mhaithe le reachtaíocht an Aontais a shoiléiriú freisin, is gá na forálacha eile ar fad maidir le sruthlíonta a scriosadh trí Rialachán (CE) Uimh. 850/98[12], Rialachán (CE) Uimh. 812/2004, Rialachán (CE) Uimh. 2187/2005 agus Rialachán (CE) Uimh. 1967/2006 ón gComhairle[13] a leasú agus trí Rialachán (CE) Uimh. 894/97 a aisghairm.

(18) D'fhéadfadh am a bheith de dhíth ar shoithí atá i mbun iascaireachta le sruthlíonta beaga chun dul in oiriúint don chóras nua agus d'fhéadfadh córas céimnithe amach a bheith de dhíth dá bhrí sin. Ba cheart an Rialachán seo teacht i bhfeidhm an 1 Eanáir 2015, dá bhrí sin.

TAR ÉIS AN RIALACHÁN SEO A GHLACADH:

Airteagal 1

Raon feidhme

Beidh feidhm ag an Rialachán seo maidir le gach gníomhaíocht iascaireachta atá faoi chuimsiú an Chomhbheartais Iascaigh mar a leagtar amach é in Airteagal 1(2) de Rialachán (AE) Uimh. 1380/2013.

Airteagal 2

Sainmhíniú

1. Chun críche an Rialacháin seo, beidh feidhm ag na sainmhínithe a leagtar amach in Airteagal 4(1) de Rialachán (AE) Uimh. 1380/2013.

2. Ina theannta sin, ciallaíonn 'sruthlíon' líon atá comhdhéanta de bhalla líontáin amháin nó níos mó, atá ar crochadh go comhthreomhar ar an téad uachtair nó ar na téada uachtair, a choinnítear ar bharr an uisce nó ag fad áirithe thíos faoi le gairis atá ar snámh, agus a ghluaiseann le sruth uaidh féin nó leis an mbád a bhfuil sé ceangailte de, má tá sé ceangailte de bhád. Féadfaidh gairis a bheith feistithe air a bhfuil sé d'aidhm acu an líon a choinneáil cobhsaí nó a ghluaiseacht a theorannú, gairis amhail ancaire farraige nó ancaire ar a bhun atá ceangailte de thaobh amháin den líon.

Airteagal 3

Toirmeasc ar shruthlíonta

Beidh toirmeasc ar:

(a) aon acmhainn bhitheolaíoch mara a ghabháil le sruthlíonta; agus

(b) aon chineál sruthlín a choinneáil ar bord soithí iascaireachta

Airteagal 4

Leasuithe ar Rialacháin ghaolmhara

1. Scriostar mír 3 d'Airteagal 20 de Rialachán (CE) Uimh. 850/98.

2. Leasaítear Rialachán (CE) Uimh. 812/2004 mar a leanas:

(a) Scriostar Airteagal 1a;

(b) In Iarscríbhinn I, scriostar pointí A(b) agus E(b);

(c) In Iarscríbhinn II, scriostar pointe D.

3. Scriostar Airteagal 2(o), Airteagal 9 agus Airteagal 10 de Rialachán (CE) Uimh. 2187/2005.

4. In Iarscríbhinn II(a) de Rialachán (CE) Uimh. 1967/2006, scriostar na focal "agus sruthlíonta".

Airteagal 5

Aisghairm

Aisghairtear Rialachán (CE) Uimh. 894/97.

Airteagal 6

Teacht i bhfeidhm

Tiocfaidh an Rialachán seo i bhfeidhm an 1 Eanáir 2015.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil,

Thar ceann Pharlaimint na hEorpa Thar ceann na Comhairle

An tUachtarán An tUachtarán

[1] Rúin ó Chomhthionól na Náisiún Aontaithe: 44/225 an 22 Nollaig 1989; 45/197 an 21 Nollaig 1990; 46/215 an 20 Nollaig 1991

[2] Sainmhíníodh sruthlíonta móra mar líonta atá níos faide ná 2.5 km ar fad faoin gCoinbhinsiún maidir le hiascaireacht le sruthlíonta fada a thoirmeasc san Aigéan Ciúin Theas (Coinbhinsiún Wellington). Wellington, 24 Samhain 1989) a tháinig i bhfeidhm an 17 Bealtaine 1991. http://www.mfe.govt.nz/laws/meas/wellington.html; http://www.jus.uio.no/english/ services/library/treaties/08/8-02/large-driftnets.xml.

[3] - MAREA-Conradh sonrach 8 (SI2.646130). 'Identification and characterization of the small scale driftnet fisheries in the Mediterranean' (Iascaigh sruthlíonta beaga sa Mheánmhuir a shainaithint agus a shaintréithiú) (DriftMed)

- Conradh sonrach 5 (SI2.646130). 'Study in support of the review of the EU regime on the small-scale driftnet fisheries' (Staidéar mar thaca leis an athbhreithniú ar chóras an AE maidir le hiascaigh sruthlíonta beaga).

[4] IO C , , lch. .

[5] Rialachán (AE) Uimh. 1380/2013 ó Pharlaimint na hEorpa agus ón gComhairle an 11 Nollaig 2013 maidir leis an gComhbheartas Iascaigh, lena leasaítear Rialachán (CE) Uimh. 1954/2003 agus Rialachán (CE) Uimh. 1224/2009 ón gComhairle agus lena n-aisghairtear Rialachán (CE) Uimh. 2371/2002 agus Rialachán (CE) Uimh. 639/2004 ón gComhairle agus Cinneadh (CE) 2004/585 ón gComhairle (IO L 354, 28.12.2013), lch. 22.

[6] IO L 189, 3.7.1998, lch. 16.

[7] Treoir 2008/56/EC ó Pharlaimint na hEorpa agus ón gComhairle an 17 Meitheamh 2008 lena mbunaítear creat do ghníomhaíochtaí Chomhphobail i réimse an bheartais mhuirthimpeallachta (Treoir Réime maidir le Straitéis Mhuirí) (IO L 164, 25.6.2008, lch. 19).

[8] Rún A/RES/44/225 an 22 Nollaig 1989 ó Chomhthionól Ginearálta na Náisiún Aontaithe maidir le hiascaireacht sruthlíonta peiligeacha móra agus maidir lena tionchar ar bheo-acmhainní mara aigéin agus fharraigí an domhain, lch. 147. Rún A/RES/45/197 an 21 Nollaig 1990 ó Chomhthionól Ginearálta na Náisiún Aontaithe maidir le hiascaireacht sruthlíonta peiligeacha móra agus maidir lena tionchar ar bheo-acmhainní mara aigéin agus fharraigí an domhain, lch. 123. Rún A/RES/46/215 an 21 Nollaig 1991 ó Chomhthionól Ginearálta na Náisiún Aontaithe maidir le hiascaireacht sruthlíonta peiligeacha móra agus maidir lena tionchar ar bheo-acmhainní mara aigéin agus fharraigí an domhain, lch. 147.

[9] Rialachán (CE) Uimh. 894/97 an 29 Aibreán 1997 lena leagtar síos bearta áirithe teicniúla chun acmhainní iascaigh a chaomhnú (IO L 132 23.5.1997, lch. 1) arna leasú le Rialachán (CE) Uimh. 1239/98.

[10] Rialachán (CE) Uimh. 2187/2005 ón gComhairle an 21 Nollaig 2005 maidir le hacmhainní iascaigh a chaomhnú trí bhearta teicniúla i Muir Bhailt, sna Belts agus in Øresund (IO L 349, 31.12.2005, lch. 1).

[11] TREOIR 92/43/CEE ÓN gCOMHAIRLE an 21 Bealtaine 1992 maidir le gnáthóga nádúrtha agus fauna agus flora fiáine a chaomhnú (IO L 206, 22.7.92, lch. 7)

[12] Rialachán (CE) Uimh. 850/98 ón gComhairle an 30 Márta 1998 maidir le hacmhainní iascaigh a chaomhnú trí bhearta teicniúla um chosaint óg-orgánach muirí (IO L 249, 27.4.1998, lch. 1).

[13] Rialachán (CE) Uimh. 1967/2006 ón gComhairle an 21 Nollaig 2006 maidir le bearta bainistíochta i leith saothrú inbhuanaithe acmhainní iascaigh sa Mheánmhuir (IO L 409, 30.12.2006, lch. 11).